**Alvin Cyrrale Robertson** (s. 22. heinäkuuta 1962 Barberton, Ohio) on yhdysvaltalainen koripalloilija. Hän pelasi heittävänä takamiehenä NBA:ssa kymmenen kautta ja voitti olympiakultaa Los Angelesin kisoissa 1984. Hän voitti kolme kertaa NBA:n pallonriistotilaston, ja hänet valittiin kerran NBA-kauden parhaaksi puolustuspelaajaksi, kerran NBA:n kakkostähdistökentälliseen sekä neljä kertaa NBA:n tähdistöotteluun. Hän on yhtenä neljästä pelaajasta yltänyt NBA:ssa ns. neloistuplaan.

Robertson pelasi yliopistourallaan Crowder Collegen ja Arkansas’n yliopiston joukkueissa. San Antonio Spurs varasi hänet NBA:han seitsemännellä varausvuorolla vuoden 1984 varaustilaisuudessa.

Robertson edusti NBA:ssa San Antonio Spursia kausina 1984–1989, Milwaukee Bucksia kausina 1989–1993, Detroit Pistonsia kevätkaudella 1993 ja kahden väliin jääneen kauden jälkeen vielä Toronto Raptorsia kaudella 1995–1996. Hän pelasi urallaan 779 runkosarjaottelua ja neljänä kautena (kaksi San Antoniossa, kaksi Milwaukeessa) 13 pudotuspeliä. Runkosarjassa hän teki ottelua kohden 14,0 pistettä, otti 5,2 levypalloa, antoi 5,0 koriin johtanutta syöttöä ja onnistui 2,7 kertaa pallonriistossa. Pudotuspeleissä hänen ottelukohtaiset keskiarvolukemansa olivat 20,2 pistettä, 5,3 levypalloa, 6,2 syöttöä ja 2,8 pallonriistoa. Kaudella 1987–1988 hän teki yhden kauden pistekeskiarvoennätyksensä 19,6 pistettä. Joulukuussa 1985 hän teki Denver Nuggetsia vastaan 41 pistettä. Hän oli kausina 1985–1986, 1986–1987 ja 1990–1991 NBA:n pallonriistotilaston ykkönen, parhaana ottelukohtaisena kausikeskiarvonaan ensin mainitulla kaudella 3,7 riistoa. Hän pystyi neljä kertaa yhdessä ottelussa kymmeneen pallonriistoon. Kaudella 1985–1986 Robertson valittiin NBA:n parhaaksi puolustuspelaajaksi sekä kakkostähdistökentällisen pelaajaksi.

NBA:ssa on tilastoitu torjuntoja ja pallonriistoja kaudesta 1973–1974 alkaen, ja sen jälkeen vain neljä pelaajaa on yltänyt ns. neloistuplaan eli tehnyt yhdessä ottelussa kaksinumeroiset lukemat neljässä eri tilastossa. Robertson ylsi saavutukseen toisena, kun hän helmikuussa 1986 Phoenix Sunsia vastaan teki 20 pistettä, otti 11 levypalloa, antoi 10 syöttöä ja otti 10 pallonriistoa.

Robertson voitti Yhdysvaltain maajoukkueessa olympiakultaa Los Angelesissa 1984. Hän pelasi joukkueensa kaikissa kahdeksassa olympiaturnausottelussa. Ensimmäisessä alkulohko-ottelussa Kiinaa vastaan hän teki 18 pistettä, otti kuusi levypalloa, antoi neljä korisyöttöä ja otti kuusi pallonriistoa. Loppuottelussa Espanjaa vastaan hän teki kuusi pistettä, otti kaksi levypalloa, antoi kolme syöttöä ja onnistui kerran pallonriistossa.

Robertson on ollut vankilassa useista eri rikoksista, muun muassa vaimonsa pahoinpitelystä. Häntä syytettiin 2010-luvun alkupuolella alaikäisen tytön kidnappauksesta ja pakottamisesta seksiin mutta syytökset todettiin perättömiksi.

Amerikkalaisen jalkapallon pelaaja Tyrell Johnson ja koripalloilija Elgin Cook ovat Robertsonin lapsia.

Lähteet
-------

1. 1 2 3 4  Alvin Robertson *Basketball Reference*. Viitattu 8.2.2020. (englanniksi)
2. 1 2  Siukonen, Markku & Ahola, Matti: *Urheilun vuosikirja 6*, s. 129. Oy Scandia Kirjat Ab, 1985. ISBN 951-9466-41-X.
3. 1 2 3  Alvin Robertson *Sports Reference*.  Arkistoitu 20.7.2010. Viitattu 8.2.2020. (englanniksi)
4. 1 2  van Rijn, Nienke: 4 players who have gotten a Quadruple Double *We Are Basket*.  13.12.2017. Viitattu 8.2.2020. (englanniksi)
5. 1 2 3  7 Alvin Robertson NBA. Viitattu 8.2.2020. (englanniksi)
6. ↑  Powell, Shaun: Alvin Robertson: A Fallen, Forgotten Spur on Trial for Human Trafficking *Bleacher Report*.  6.11.2014. Viitattu 8.2.2020. (englanniksi)
7. ↑  Charges against Alvin Robertson related to alleged sex ring dismissed  1.12.2015. ESPN. Viitattu 8.2.2020. (englanniksi)
8. 1 2  Bragg, Roy: Ex-Spur’s charges dropped, but says ‘It ruined me. I lost everything.’ *San Antonio Express News*.  4.12.2015. Viitattu 8.2.2020. (englanniksi)
9. ↑  Martinez, Sarah: Ex-Spur Alvin Robertson Arrested in San Antonio *San Antonio Current*.  7.8.2018.  Arkistoitu 4.12.2020. Viitattu 8.2.2020. (englanniksi)